คลังไม่ห่วงบาทแข็ง ทุนสำรองลดน้อย
“รมว.คลัง” มั่นใจเงินบาทไม่แข็งค่าเกินเพื่อนบ้าน ด้านทุนสำรองทางการลดลง 100 ล้านเหรียญสหรัฐ
23 เม.ย. 2559

“รมว.คลัง” มั่นใจเงินบาทไม่แข็งค่าเกินเพื่อนบ้าน ด้านทุนสำรองทางการลดลง 100 ล้านเหรียญสหรัฐ
นายอภิศักดิ์ ตันติวรวงศ์ รมว.การคลัง เปิดเผยว่า ไม่กังวลเรื่องการแข็งค่าของเงินบาท เพราะถือเป็นการแข็งค่าขึ้นตามค่าเงินในภูมิภาค โดยเฉพาะอินโดนีเซีย ซึ่งเห็นว่าทางธนาคารแห่งประเทศไทย (ธปท.) ดูแลเรื่องค่าเงินบาทของไทยอย่างใกล้ชิด และมีความผันผวนค่อนข้างน้อยเมื่อเทียบกับประเทศเพื่อนบ้าน
ทั้งนี้ ยอมรับว่าที่ผ่านมามีเงินลงทุนจากทุนต่างชาติไหลเข้า ส่วนหนึ่งเป็นผลมาจากการที่ธนาคารกลางสหรัฐ (เฟด) ที่ยังไม่เห็นสัญญาณการปรับขึ้นอัตราดอกเบี้ย ทำให้มีเงินทุนไหลเข้าไปยังประเทศเศรษฐกิจเกิดใหม่ และทำให้ค่าเงินบาทของไทยในเดือนที่ผ่านมาปรับตัวแข็งค่าขึ้น
ธปท.รายงานฐานะเงินทุนสำรองระหว่างประเทศ ณ 18 เม.ย.ที่ผ่านมา ว่า อยู่ที่ระดับ 1.766 แสนล้านเหรียญสหรัฐ หรือประมาณ 6.187 ล้านล้านบาท ลดลงเล็กน้อย 100 ล้านเหรียญสหรัฐ หรือประมาณ 3,507 ล้านบาท หากคิดอัตราแลกเปลี่ยนเปิดตลาดเช้าวันนี้ที่ระดับ 35.07 บาท/เหรียญสหรัฐ เมื่อเทียบกับสัปดาห์ก่อนหน้า
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.36 หมื่นล้านเหรียญสหรัฐ เพิ่มขึ้นจากสัปดาห์ก่อนหน้า 200 ล้านเหรียญสหรัฐ ส่งผลให้ทุนสำรองระหว่างประเทศสุทธิอยู่ที่ระดับ 1.901 แสนล้านเหรียญสหรัฐ ซึ่งยังเพิ่มขึ้นมาอย่างต่อเนื่องตลอดเดือน เม.ย.ที่ผ่านมา จาก 1 เม.ย.อยู่ที่ 1.893 แสนล้านเหรียญสหรัฐ และ 8 เม.ย.อยู่ที่ 1.901 แสนลานเหรียญสหรัฐ
นักบริหารเงินธนาคารพาณิชย์ ระบุว่า ทุนสำรองประเทศยังอยู่ในระดับสูง แม้จะปรับลดลงบ้างเล็กน้อย เพราะการตีค่าสินทรัพย์ที่อยู่ในรูปเงินบาทเป็นเงินเหรียญสหรัฐ ซึ่งในช่วงนั้นเงินบาทยังเคลื่อนไหวในทิศทางแข็งค่าที่ระดับ 35.04 บาท/เหรียญสหรัฐ เนื่องจากเงินเหรียญสหรัฐช่วงนั้นอ่อนค่าลงตามข้อมูลเศรษฐกิจที่ออกมาไม่ดีนัก